**O B R A Z L O Ž E N J E**

**Prijedloga Odluke o Stipendiji Grada Zagreba za učenike i studente na temelju socioekonomskog statusa**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o Stipendiji Grada Zagreba za učenike i studente na temelju socioekomomskog statusa je članak 41. točka 2. Statuta Grada Zagreba (Službeni glasnik Grada Zagreba 23/16,2/18, 23/18, 3/20, 3/21, 11/21-pročišćeni tekst i 16/22), koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Odlukom o Stipendiji Grada Zagreba za učenike i studente na temelju socioekonomskog statusa (Službeni glasnik Grada Zagreba 26/21 i 25/22 u daljnjem tekstu: Odluka) uređeni su uvjeti, postupak i kriteriji za dodjelu Stipendije Grada Zagreba učenicima srednjih škola, studentima sveučilišnih preddiplomskih, diplomskih i integriranih studija, kratkih stručnih studija, preddiplomskih stručnih studija i specijalističkih diplomskih stručnih studija te prava i obveze Korisnika Stipendije.

Odluka o Stipendiji Grada Zagreba za učenike i studente na temelju socioekonomskog statusa predlaže se jer je dosadašnja primjena Odluke u praksi ukazala na potrebu dopuna odnosno izmjena pojedinih odredbi s ciljem da primjena Odluke bude učinkovitija.

Prijedlogom odluke provodi se usklađenje iznosa Stipendije sa Zakonom o uvođenju eura kao službene valute u Republici Hrvatskoj (Narodne novine 57/22 i 88/22) te se predlaže da Stipendija za učenike iznosi 360,00 eura, a za studente 500,00 eura.

Zakon o visokom obrazovanju i znanstvenoj djelatnosti člankom 78. propisuje da pravo na državnu stipendiju ima student koji studira u redovitom statusu i koji nije u radnom odnosu niti obavlja samostalnu djelatnost obrta ili drugog slobodnog zanimanja. Analogno tome, predlaže se urediti uvjete za sudjelovanje na natječaju i korištenje Stipendije Grada Zagreba na temelju socioekonomskog statusa na način da student ne može biti u radnom odnosu niti obavljati samostalnu djelatnost obrta ili drugog slobodnog zanimanja prilikom podnošenja prijave na natječaj kao no za vrijeme korištenja Stipendije.

Kako bi se proširio krug osoba koje su zbog svoje stručnosti i znanja kvalificirani za obnašanje funkcije člana Povjerenstva, predlaže se općenitijom formulacijom propisati da se članovi Povjerenstva imenuju iz redova znanstvenih, obrazovnih, stručnih i drugih javnih djelatnika, od kojih je jedan član iz nadležnog gradskog upravnog tijela .

Ove školske godine natječaji su bili raspisani i objavljeni 30. rujna 2022. za učenike i studente koji su prvi put upisali prvu godinu studija, a za studente ostalih godina, 17. listopada 2022. godine. Kako je važećom Odlukom propisano da Gradonačelnik raspisuje i objavljuje natječaj svake godine najkasnije do kraja studenoga, nemali broj potencijalnih kandidata očekivao je natječaj u studenom te im je u međuvremenu istekao rok za podnošenje prijave. Zbog toga se predlaže da se odlukom propiše da Gradonačelnik raspisuje i objavljuje natječaj svake godine najkasnije do kraja rujna za učenike i studente koji su prvi put upisali prvu godinu studija, a za studente ostalih godina do kraja listopada.

Do sada Odlukom nije bilo regulirano pitanje dopune nepotpune dokumentacije pa se u praksi događalo da su prijave kandidata koji su očitom omaškom propustili predati neki od traženih dokaza o ispunjavanju uvjeta, ocijenjene kao nepotpune. Stoga se predlaže da se prijave na natječaj koje ne sadrže sve dokaze o ispunjavanju uvjeta, mogu dopuniti u roku od 8 dana od primitka poziva za dopunu dokumentacije.

U dosadašnjoj primjeni Odluke, zbog kraćeg trajanja osnovnog umjetničkog obrazovanja, uočeni su slučajevi da učenik trećeg ili višeg razreda npr. Gimnazije, ima završeno srednje glazbeno obrazovanje i zanimanje npr. glazbenik klavirist, ali mu bavljenje glazbom nije životno opredjeljenje i ne nastavlja glazbeno obrazovanje na visokom učilištu. Kako takvi učenici ne bi bili onemogućeni u podnošenju prijave na natječaj, pokazalo se potrebnim propisati da, iznimno od odredbe po kojoj kandidati ne mogu ostvariti Stipendiju za stečenu kvalifikaciju na razini srednjoškolskog obrazovanja, Stipendiju mogu ostvariti kandidati koji su kvalifikaciju stekli završetkom srednjoškolskog obrazovanja u umjetničkom području.

Također se predlaže da kandidati ne mogu ostvariti Stipendiju za isti razred, odnosno istu godinu studija za koju im je već bila dodijeljena Stipendija, kako se ne bi dogodilo da kandidat koristi Stipendiju za jednu nastavnu godinu, ne završi iz opravdanog razloga i u sljedećoj godini mu opet bude dodijeljena Stipendija za godinu za koju ju je već koristio.

Prema dosadašnjoj Odluci, iznos Stipendije je prikazan u kunama, a socioekonomski uvjet je da prosječni mjesečni prihod po članu kućanstva ostvaren u razdoblju od 1. siječnja do 31. prosinca prethodne kalendarske godine, ne prelazi 60% proračunske osnovice određene Zakonom o izvršavanju državnog proračuna RH u godini u kojoj se natječaj za Stipendije raspisuje, a prihodima se smatraju prihodi propisani Zakonom o socijalnoj skrbi.

Socioekonomski status učenika i studenta bodovao se na sljedeći način:

a) 900 kn i manje 2,5 boda

## b) 900 kn-1200 kn 2 boda

c) 1200 kn-1500 kn 1,5 bod

d) 1501 kn-1800 kn 1 bod

e) 269,01 kn do 60% proračunske osnovice 0,5 bod

Učeniku/studentu koji živi u kućanstvu s bratom ili sestrom s troje ili više braće i sestara koji su predškolske dobi ili su u sustavu redovitoga osnovnoškolskoga, srednjoškolskoga i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi, dodjeljuje se po 1 bod. za svakog brata i sestru;

Predlaže se da **s**ocioekonomski status učenika i studenata boduju prema prosječnim mjesečnim prihodima po članu zajedničkog kućanstva ostvarenim u razdoblju od 1. siječnja do 31.prosinca prethodne kalendarske godine, dodjeljuju se bodovi na sljedeći način:

a) 149 eura i manje 3 boda

b) od 149,01 eura do 189,00 eura 2 boda

c) od 189,01 eura do 229,00 eura 1,5 bodova

d) od 229,01 eura do 269,00 eura 1 bod

e) od 269,01 eura do 70% proračunske osnovice 0,5 bodova

Mijenjaju se iznosi iz kune u eure u cenzusnim razredima te se predlaže povećavanje cenzusni razreda jer su bili preniski (inflatorni utjecaj) te se vežu uz 70 % proračunske osnovice koji predstavlja limit sukladno Zakonu o doplatku za djecu.

Također predlaže se da se prosječni mjesečni prihod po članu zajedničkog kućanstva iz stavka 1. ovoga članka čini zbroj oporezivih neto dohodaka i drugih neoporezivih primitaka svih članova zajedničkog kućanstva prema propisima o porezu na dohodak.“ (Zakon o porezu na dohodak i Pravilnik o porezu na dohodak).Kvalitetniji i jednoznačniji pristup bi bio ovakav način utvrđivanja prihoda po članu kućanstva uzimajući u obzir Pravilnik o porezu na dohodak koji jednoznačno određuje dohodak, oporezive i neoporezive primitke. Isti način postupanja primjenjuje MZOS u svom Pravilniku o uvjetima i načinu ostvarivanja prava na državnu stipendiju kao i Gradski ured za obrazovanje, sport i mlade u Odluci o mjerilima za naplatu usluga dječjih vrtića kojima je osnivač Grad Zagreb.

Također se predlaže povećanje bodova s 2 na 3 za najmanje prihode ( 149 eura i manje) na način da se dosadašnji **2** boda povećava na **3** boda, kako bi se dvoroditeljskim obiteljima s malim ili nikakvih prihodima omogućilo dobivanje stipendije.

Predlaže se promjena bodova za sestre i braću, na način da se dosadašnjih **1 bod** za svakog brata ili sestru mijenja na način da se dobije **1** bod samo ako ima troje i više braće i sestara.

Promjene se predlažu jer je uočeno da najveći broj bodova po socioekonomskom kriterijima ostvaruju kandidati s većim brojem braće i sestara, dok dvoroditeljske obitelji do troje djece ne mogu dobiti stipendiju čak i kad su im prihodi manji od 15 eura mjesečno. Obzirom na opće povećanje životnih troškova, predloženim promjenama želi se pružiti zaštita socijalno ugroženim obiteljima.

Prema važećoj odredbi Odluke, Korisnik Stipendije ne može istodobno biti korisnik neke druge novčane stipendije financirane javnim sredstvima, ali može koristiti stipendije iz privatnih izvora. Predlaže se propisati da Korisnik Stipendije ne može istodobno koristiti drugu novčanu stipendiju, neovisno o tome iz kojeg je izvora financirana.

Zbog čestih promjena kontakt podataka, predlaže se utvrđivanje obveze Korisnika Stipendije obavještavanja nadležnog gradskog upravnog tijela o svakoj promjeni osobnih i kontakt podataka, prebivališta, ostvarenju prava na stipendiju od drugog stipenditora i svim drugim promjenama koje utječu na izvršenje odredaba Odluke i ugovora o korištenju Stipendije u roku od 15 dana od nastalih činjenica.

Do sada nije bio propisan rok za zapošljavanje, a to je dovodilo do nedoumica o tome u kojem bi se roku Korisnik Stipendije trebao zaposliti. Predlaže se da se utvrdi rok od jedne godine nakon završetka školovanja i kao dokaz o zapošljavanju dostavi elektronički zapis o radnopravnom statusu ili potvrda o stažu Hrvatskog zavoda za mirovinsko osiguranje, a Korisnik Stipendije prijavljen u evidenciji nezaposlenih osoba Hrvatskog zavoda za zapošljavanje, svoju nezaposlenost dokazuje potvrdom nadležnog zavoda za zapošljavanje.

Također se predlaže se da u slučaju djelomičnog ispunjenja obveze na području grada Zagreba, odnosno Republike Hrvatske, Korisnik Stipendije dužan je vratiti iznos u razmjernom dijelu neispunjene obveze od primljenog iznosa Stipendije. Prema dosadašnjoj odredbi, Korisnoik Stipendije bio je dužan vratiti cijeli iznos primljene Stipendije.

Sukladno navedenome, kao i zbog većeg broja izmjena, predlaže se donošenje Odluke o Stipendiji Grada Zagreba za učenike i studente na temelju socioekonomskog statusa.

**III. SREDSTVA ZA PROVOĐENJE ODLUKE**

U gradskom proračunu nije potrebno osigurati dodatna sredstva za provođenje predložene odluke.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** utvrđuje se sadržaj odluke i navodi se rodna odredba.

**Člankom 2.** određuje se da je naziv Stipendije: Stipendija grada Zagreba za učenike i studente na temelju socioekonomskog statusa

**Člankom 3.** utvrđuje se da se sredstva za Stipendiju osiguravaju se u proračunu Grada Zagreba te utvrđuje da mjesečna stipendija iznosi 360,00 eura neto za učenike i 500,00 eura neto za studente.

**Člankom 4.** propisuje se da broj stipendija za dodjelu utvrđuje svake godine gradonačelnik Grada Zagreba prema sredstvima osiguranim u proračunu Grada Zagreba u omjeru zastupljenosti znanstveno-istraživačkih i umjetničkih studija na Sveučilištu u Zagrebu prema upisnoj kvoti te da se od predviđenog broja stipendija za studente četvrtina stipendija dodjeljuje studentima koji su prvi puta upisali prvu godinu preddiplomskog ili integriranog studija ili kratkog stručnog studija.

**Člankom 5.** propisuje se da pravo sudjelovanja na natječaju za dodjelu Stipendije imaju učenici i studenti koji ispunjavaju sljedeće uvjete:

A - UČENICI:

-  da su državljani Republike Hrvatske;

- da prosječni mjesečni prihod po članu učenikova kućanstva, ostvaren u razdoblju od

1. siječnja do 31. prosinca prethodne kalendarske godine, ne prelazi 70%

proračunske osnovice određene zakonom o izvršavanju državnog proračuna Republike

Hrvatske u godini u kojoj se natječaj za dodjelu Stipendije raspisuje.

-   da su redoviti učenici srednje škole u Gradu Zagrebu ili Zrakoplovne tehničke škole Rudolfa Perešina u Velikoj Gorici;

-  da imaju prijavljeno prebivalište u Gradu Zagrebu neprekidno najmanje jednu godinu prije objave natječaja;

-  da nisu, osim iz opravdanih razloga, ponavljali razred u srednjoj školi.

B - STUDENTI:

-  da su državljani Republike Hrvatske;

- da prosječni mjesečni prihod po članu studentova kućanstva, ostvaren u razdoblju od

1. siječnja do 31. prosinca prethodne kalendarske godine, ne prelazi 70 %

proračunske osnovice određene zakonom o izvršavanju državnog proračuna

Republike Hrvatske u godini u kojoj se natječaj za dodjelu Stipendije raspisuje;

-  da su redoviti studenti sveučilišnih preddiplomskih, diplomskih i integriranih studija

ili redoviti studenti kratkih stručnih studija, preddiplomskih stručnih studija i

specijalističkih diplomskih stručnih studija u Gradu Zagrebu ili na nekoj sastavnici

Sveučilišta u Zagrebu;

-  da imaju prijavljeno prebivalište u Gradu Zagrebu neprekidno najmanje jednu godinu

prije objave natječaja;

-  za studente, koji su u prethodnoj akademskoj godini bili upisani na taj studij ili, ako

se radi o diplomskom studiju, na neki od preddiplomskih studija (u daljnjem tekstu:

studenti ostalih godina), da su, osim iz opravdanih razloga, u prethodnoj akademskoj

godini ostvarili najmanje 40 ECTS bodova;

- za studente koji su u prethodnoj akademskoj godini upisali mirovanje studija,

odnosno, nisu neposredno nakon završenog preddiplomskog studija upisali diplomski

studij, da su, osim iz opravdanih razloga ostvarili najmanje 40 ECTS bodova u godini

koja je prethodila godini pisanog mirovanja studentskih obveza, odnosno u zadnjoj

godini u kojoj su bili u statusu redovitog studenta;

-  da u akademskoj godini za koju se Stipendija dodjeljuje nisu upisali mirovanje studentskih obveza;

- da nisu u radnom odnosu niti obavljaju samostalnu djelatnost obrta ili drugog slobodnog zanimanja.

Zajedničko kućanstvo, u smislu ove odluke, čine bračni drugovi, životni ili neformalni životni partneri, ili izvanbračni drugovi, njihova djeca i drugi srodnici koji su prijavljeni na istom prebivalištu, privređuju, ostvaruju prihod na drugi način i troše ga zajedno; članom kućanstva smatra se i dijete koje ne živi na istoj adresi prebivališta s obitelji, a nalazi se na školovanju, do završetka redovitog školovanja, a najkasnije do navršene 26. godine života.

Prosječni mjesečni prihod po članu zajedničkog kućanstva iz stavka 1. ovoga članka čini zbroj oporezivih neto dohodaka i drugih neoporezivih primitaka svih članova zajedničkog kućanstva prema propisima o porezu na dohodak.

**Člankom 6.** propisuje se da se Stipendija dodjeljuje na temelju provedenog natječaja u skladu s Odlukom te da natječaj za dodjelu Stipendije provodi Povjerenstvo za dodjelu Stipendije Grada Zagreba na temelju socioekonomskog statusa od sedam članova koji između sebe biraju predsjednika i zamjenika predsjednika, a imenuje ga Gradonačelnik iz redova znanstvenih, obrazovnih, stručnih i drugih javnih djelatnika od kojih je jedan član iz nadležnog gradskog upravnog tijela.

**Člankom 7.** određuje se da stručne i administrativne poslove za Povjerenstvo obavlja nadležno gradsko upravno tijelo.

**Člankom 8.** utvrđuje se da gradonačelnik raspisuje i objavljuje natječaj svake godine najkasnije do kraja rujna za učenike i studente koji su prvi put upisali prvu godinu studija, a za studente ostalih godina do kraja listopada te da se natječaj objavljuje na internetskoj stranici Grada Zagreba.

**Člankom 9.** određuje se da tekst natječaja sadrži: naziv tijela koje raspisuje natječaj, trajanje natječaja, naziv gradskog upravnog tijela kojemu se prijave podnose, uvjete i kriterije za utvrđivanje liste kandidata za dodjelu Stipendije, popis dokumentacije kojom se dokazuje ispunjavanje uvjeta za dodjelu Stipendije, oznaku školske/akademske godine za koju se Stipendija dodjeljuje, rok u kojem će biti objavljeni rezultati natječaja, iznos i broj Stipendija te prava i obveze korisnika Stipendije.

**Člankom 10**. utvrđuje se da se prijave na natječaj koje ne sadrže dokaze o ispunjavanju uvjeta za sudjelovanje na natječaju, mogu dopuniti u roku 8 dana od primitka poziva za dopunu dokumentacije.

**Člankom 11.** propisuje se da su kriteriji za utvrđivanje liste kandidata za dodjelu Stipendije učenicima i studentima socioekonomski status i uspjeh u školovanju, te se kriteriji izražavaju u bodovima.

**Člankom 12.** propisuje se bodovanje socioekonomskog statusa učenika i studenta prema prosječnim mjesečnim prihodima po članu zajedničkog kućanstva, ostvarenim u razdoblju od 1. siječnja do 31.prosinca prethodne kalendarske godine dodjeljuju se bodovi na sljedeći način:

|  |  |
| --- | --- |
| a) 149 eura i manje | 3 boda |
| b) od 149,01 eura do 189,00 eura | 2 boda |
| c) od 189,01 eura do 229,00 eura | 1,5 bodova |
| d) od 229,01 eura do 269,00 eura | 1 bod |
| e) od 269,01 do 70% proračunske osnovice određene Zakonom | 0,5 bodova |
| o izvršavanju državnog proračuna RH u godini u kojoj se natječaj za dodjelu Stipendije raspisuje; |  |

  učeniku/studentu kojem je jedan roditelj umro, nestao ili nepoznat ili koji živi u kućanstvu s jednim roditeljem dodjeljuju se 3 boda;

-  učeniku/studentu čija su oba roditelja umrla, nestala ili nepoznata ili je pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi, dodjeljuju se 4 boda;

-  učeniku/studentu koji živi u kućanstvu s troje ili više braće i sestara koji su predškolske dobi ili su u sustavu redovitoga osnovnoškolskoga, srednjoškolskoga i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi, dodjeljuje se po 1 bod.

-  učeniku/studentu koji je roditelj dodjeljuje se 2 boda za svako dijete.

**Člankom 13.** propisuje se da uspjeh u školovanju za učenike prvih razreda boduje se brojem bodova jednakim zbroju prosječne ocjene 7. i 8. razreda osnovne škole zaokružene na dvije decimale, a za učenike viših razreda brojem bodova jednakim dvostrukom iznosu prosječne ocjene prethodnog razreda zaokružene na dvije decimale.

**Člankom 14.** propisuje se da Povjerenstvo rangira kandidate za dodjelu Stipendije za učenike na temelju bodova ostvarenih prema kriterijima iz članka 11., a potom ako postoji više kandidata s jednakim brojem bodova na istom mjestu na rang-listi i prema kriterijima iz članka 12. Odluke.

**Člankom 15.** utvrđuje se da se uspjeh u školovanju za studente prve godine studija boduje brojem bodova jednakim zbroju prosječne ocjene završnog razreda srednje škole i prosječne ocjene ostvarene iz obveznih predmeta na državnoj maturi zaokruženom na dvije decimale, a za studente ostalih godina, brojem bodova jednakom umnošku ukupnog broja ostvarenih ECTS bodova u prethodnoj akademskoj godini s prosječnom ocjenom ostvarenom na ispitima položenima u prethodnoj akademskoj godini zaokruženo na dvije decimale, te da se studentima koji su imali upisano mirovanje studentskih obveza i studentima koji nisu neposredno nakon završenog preddiplomskog studija upisali diplomski studij boduje prema ocjenama postignutim u godini koja je prethodila godini mirovanja studentskih obveza, odnosno posljednjoj godini u kojoj su imali status redovitog studenta.

**Člankom 16.** propisuje se da Povjerenstvo rangira kandidate za dodjelu Stipendije za studente ponajprije na temelju bodova ostvarenih prema kriterijima iz članka 11. ove Odluke, a potom, ako postoji više kandidata s jednakim brojem bodova na istom mjestu na rang-listi i prema kriterijima iz članka 14. ove Odluke.

**Člankom 17.** određuje se daprijedloge triju odvojenih lista za dodjelu Stipendije: rang-liste za učenike, rang-liste za studente prve godine i rang-liste za studente ostalih godina koje utvrđuje Povjerenstvo, a gradonačelnik će, na prijedlog Povjerenstva, povećati broj Stipendija ako dva ili više kandidata kao zadnji na prijedlogu pojedine liste kandidata ostvare jednak broj bodova.

Također se određuje da iz jednog kućanstva Stipendiju mogu ostvariti najviše dva kandidata te da kandidati za dodjelu Stipendije ne mogu ostvariti Stipendiju za istu nastavnu godinu za koju im je već bila dodijeljena Stipendija, kao ni za već stečenu kvalifikaciju na razini srednjoškolskog obrazovanja odnosno na razini studija na koji su upisani, a iznimno Stipendiju mogu ostvariti kandidati koji su kvalifikaciju stekli završetkom srednjoškolskog obrazovanja u umjetničkom području.

**Člankom 18.** određuje se da se Prijedlozi rang-lista s popisom kandidata čije su prijave potpune, pravovremene i ispunjavaju uvjete natječaja, ali nisu ostvarili dovoljan broj bodova za uvrštavanje na rang-listu, objavljuju na internetskoj stranici Grada Zagreba u roku od 60 dana od dana isteka roka za podnošenje prijava, a objavljuje se i popis podnositelja čije su prijave nepotpune, nepravovremene i koji ne ispunjavaju uvjete natječaja. Svaki kandidat može podnijeti pisani prigovor na prijedlog liste gradonačelniku putem nadležnog gradskog upravnog tijela u roku od 8 dana od dana objavljivanja prijedloga lista kandidata i popisa ostalih podnositelja, a Gradonačelnik o prigovoru odlučuje zaključkom koji je konačan. Ako usvajanjem prigovora kandidat ostvari jednak ili veći broj bodova od zadnjeg kandidata na prijedlogu rang-liste, gradonačelnik će povećati broj Stipendija.

**Člankom 19.** propisuje se da gradonačelnik utvrđuje konačne liste za dodjelu Stipendije te da na temelju konačnih lista kandidata za dodjelu Stipendije gradonačelnik ili osoba koju on ovlasti i kandidat ili osoba koja zastupa kandidata, sklapaju ugovor o korištenju Stipendije, a ugovor o korištenju Stipendije sadrži: ime, odnosno naziv ugovornih strana, naziv škole odnosno studija za koji je odobrena Stipendija, iznos Stipendije, vrijeme za koje se Stipendija dodjeljuje, školsku/akademsku godinu za koju se Stipendija dodjeljuje, razred, odnosno godinu studija za koju se Stipendija dodjeljuje, obvezu korisnika Stipendije da radi na području Grada Zagreba, način i uvjete vraćanja Stipendije u slučaju neispunjavanja obveza iz ugovora te druga prava i obveze ugovornih strana.

**Člankom 20.** određuje se da se Stipendija dodjeljuje za tekuću školsku ili akademsku godinu za deset mjeseci, odnosno pet mjeseci ako u tom roku prema nastavnom planu škole ili studijskom programu za koji je Stipendija odobrena, završava nastavni plan korisnika Stipendije te da korisnik Stipendije ne može istodobno biti korisnik neke druge novčane stipendije, za vrijeme korištenja Stipendije, Korisnik Stipendije mora imati prijavljeno prebivalište u Gradu Zagrebu i ne može zasnovati radni odnos, samostalno obavljati djelatnost obrta ili drugog zanimanja.

**Člankom 21.** utvrđuje se da se Stipendija isplaćuje mjesečno za prethodni mjesec.

**Člankom 22**. utvrđuje **se** da je korisnik Stipendije dužan o svakoj promjeni osobnih i kontakt podataka, prebivališta, ostvarenju prava na stipendiju od drugog stipenditora i svim drugim promjenama koje utječu na korištenje stipendije i izvršenje ugovora o korištenju Stipendije pisanim putem u roku od 15 dana od nastalih činjenica obavijestiti nadležno gradsko upravno tijelo.

**Člankom 23.** propisuje se da je korisnik Stipendije obvezan u roku od jedne godine nakon završenog školovanja zaposliti i raditi na području Grada Zagreba najmanje onoliko vremena koliko je primao Stipendiju što dokazuje elektroničkim zapisom o radnopravnom statusu ili potvrdom o stažu Hrvatskog zavoda za mirovinsko osiguranje te da, uz suglasnost davatelja Stipendije, može prihvatiti i zaposlenje na području Republike Hrvatske, čime se oslobađa obveze rada na području Grada Zagreba. Obveza zapošljavanja prestaje ako je korisnik Stipendije prijavljen u evidenciji nezaposlenih osoba Hrvatskog Zavoda za zapošljavanje duže od šest mjeseci, što dokazuje potvrdom nadležnog zavoda za zapošljavanje.

**Člankom 24.** utvrđuje **se** određuje se da je Korisnik Stipendije dužan i nakon prestanka korištenja Stipendije obavještavati nadležno gradsko tijelo o tijeku školovanja i zaposlenja, a gradsko nadležno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno Korisnik Stipendije.

**Člankom 25.** utvrđuje se da je stipendist dužan vratiti primljeni iznos Stipendije ako je pravo na Stipendiju ostvario na temelju neistinitih ili krivotvorenih podataka, ako je za trajanja ugovora o korištenju Stipendije primao novčanu stipendiju drugog stipenditora, ako iz neopravdanih razloga koje procjenjuje Povjerenstvo ne završi razred za koji je primao Stipendiju, odnosno ako u akademskoj godini za koju je primao Stipendiju iz neopravdanih razloga ostvari manje od 40 ECTS bodova ili naknadno upiše mirovanje ili odustane od studija, ako bez opravdanog razloga i u roku ne dostavi podatke o školovanju i zaposlenju, ako za vrijeme korištenja Stipendije odjavi prebivalište s područja grada Zagreba, ako iz neopravdanog razloga ne odradi u gradu Zagrebu, odnosno Republici Hrvatskoj onoliko koliko je primao Stipendiju, dužan je vratiti primljeni iznos Stipendije u razmjernom dijelu neispunjene obveze od primljenog iznosa Stipendije. U opravdanim slučajevima koje procjenjuje Povjerenstvo, Gradonačelnik može, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.

**Člankom 26.** određuje se da stupanjem na snagu ove odluke prestaje važiti Odluka o Stipendiji Grada Zagreba za učenike i studente na temelju socioekonomskog statusa (Službeni glasnik Grada Zagreba 26/21 i 25/22).

**Člankom 27**. utvrđuje se da odluka stupa na snagu osmoga dana od dana objave u Službenom glasniku Grada Zagreba, sukladno odredbi članka 119. stavka 2. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti stupaju na snagu najranije osmoga dana od dana objave.